Dwaalkoeël tref Pta-leerling in klaskamer | Netwerk24
Deur Eugenie Gregan 13 Mei 2021 16:11
Steve Mabona, woordvoerder van die Gautengse onderwysdepartement, sê die voorval het Dinsdag in pouse tussen 12:00 en 12:45 gebeur.
Daar is glo buite die skoolterrein geskiet en geen wapen is op die terrein afgevuur nie. Geen leerling van die skool was ook in die voorval betrokke nie.
"Die dwaalkoeël het uit die rigting van die straat gekom, deur die klaskamer se venster getrek en die leerling in die rug getref. Sy is deur 'n vriend na die administrasieblok vergesel om die besering aan te meld. Die skoolhoof het die leerling in die siekekamer besoek om te bepaal wat gebeur het," sê Mabona.
'n Ambulans is ontbied en die leerling is na 'n hospitaal geneem. Mabona kon nie Donderdag bevestig wat haar toestand is nie.
Die Educators Union of South Africa (Eusa) het gevra dat die skool tydelik gesluit word totdat die onderwysers en leerlinge berading gekry het.
Mabona het nie geantwoord op 'n vraag of die skool wel gesluit is nie, maar het gesê beamptes van die departement is gestuur om die skoolgemeenskap en die leerling se gesin te ondersteun.
"Ons veroordeel die sinnelose en gewelddadige optrede wat ons leerlinge se veiligheid in die skoolomgewing en hul onderrig in gedrang bring ten sterkste," sê hy.
Die polisie het nie Donderdag op navrae reageer nie, maar volgens Mabona word die voorval ondersoek.